Metropolisie waarsku mense wat beamptes aanval | Netwerk24
Deur Cara-Lee Dorfling 09 Februarie 2018 08:50
Yolande Faro, Nelson Mandelabaai-metro se metropolisiehoof. Foto: Son
Die metropolisie van Nelson Mandelabaai sal dit nie langer duld dat sy beamptes aangeval word nie, sê Yolande Faro, metropolisiehoof, in ’n verklaring.
Dit volg nadat ’n metropolisiekonstabel die afgelope week aangeval is terwyl hy ’n boete uitgeskryf het.
Een van hul konstabels was in Betramweg waar motors die pad versper het.
“Hy het hulle gevra om te skuif, maar hulle het nie gehoor gegee nie.”
Die beampte was glo besig om ’n boete uit te skryf toe ’n rusie tussen hom en die motoris ontstaan.
Die motoris het glo die beampte gestamp terwyl die beampte met sy rybewys na sy patrollievoertuig gestap het.
Toe ’n skare daar begin saamdrom, het die beampte ’n noodoproep vir bystand gemaak en weggery.
“Die verdagte, wat steeds probeer het om sy rybewys terug te kry, is van die patrollievoertuig weggestoot,” lui die verklaring.
Metropolisiebeamptes wat op die noodoproep gereageer het, het die skare as vyandig bestempel en alle beamptes het aan die toneel onttrek.
Faro sê geen boetes is uitgereik nie.
Verskeie sake, wat onder meer aanranding insluit, is deur die metropolisiebeampte by die Bethelsdorp-polisiekantoor aangemeld.
Dit was glo die tweede voorval die afgelope week waarin ’n beampte aangeval is.
Volgens adv. Keith Meyer, hoof van veiligheid in die metro, is twee verkeersbeamptes Maandagmiddag aangeval terwyl hulle aan diens was. ’n Dienspistool is in die voorval gesteel.
Meer oor: Nelson Mandelabaai | Motoriste | Metropolisie | Aanvalle
Range Rover bars deur muur
KYK: Mustang-man vloek, skree maar metropolisie bly kalm